
Text rozhodnutia
Súd: Krajský súd Banská Bystrica Spisová značka: 23S/144/2014 Identifikačné číslo súdneho spisu: 6014200970 Dátum vydania rozhodnutia: 21. 10. 2014 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2014:6014200970.3 Uznesenie Krajský súd v Banskej Bystrici v právnej veci žalobkyne: T. P., nar. XX.XX.XXXX, bytom ul. X. T. XXXX/XX, X. - T., zast. JUDr. Magda Jaňovková, advokátka, Skuteckého 12, Banská Bystrica, proti žalovanému: Finančné riaditeľstvo Slovenskej republiky, Lazovná 63, Banská Bystrica, o preskúmanie postupu a zákonnosti rozhodnutia žalovaného č. 1100902/97496/2014/CI zo dňa 9. júna 2014, o žiadosti žalobkyne o odklad vykonateľnosti napadnutého rozhodnutia takto r o z h o d o l : Predseda senátu odkladá vykonateľnosť rozhodnutia žalovaného č. 1100902/97496/2014/CI zo dňa 9. júna 2014 až do právoplatného skončenia konania o preskúmanie zákonnosti rozhodnutia žalovaného vedeného tunajším súdom pod sp. zn. 23S/144/2014. o d ô v o d n e n i e : Žalobkyňa sa žalobou doručenou tunajšiemu súdu dňa 1. augusta 2014 domáha zrušenia rozhodnutia žalovaného č. 1100902/97496/2014/CI zo dňa 9. júna 2014, ktorým žalovaný zamietol odvolanie žalobkyne a potvrdil rozhodnutie prvostupňového správneho orgánu Colného úradu Banská Bystrica č. 1095131/1/604106/2013 zo dňa 16. decembra 2013. Prvostupňový správny orgán vydaným rozhodnutím, uznal žalobkyňu vinnou zo spáchania priestupku podľa ustanovenia § 41a ods. 1 písm. c) zákona č. 106/2004 Z. z. o spotrebnej dani z tabakových výrobkov v znení neskorších predpisov, pričom za spáchaný daňový priestupok jej uložil v zmysle ustanovenia § 41a ods. 2 písm. c) zákona č. 106/2004 Z. z. zákona č. 106/2004 Z. z. o spotrebnej dani z tabakových výrobkov v znení neskorších predpisov, sankciu pokuty vo výške 3.000 Eur. Zároveň žalobkyňu ako priestupcu v zmysle ustanovenia § 79 ods. 1 zákona č. 372/1990 Zb. o priestupkoch v platnom znení, s použitím ustanovenia § 1 písm. a) Vyhlášky MV SR č. 411/2006 Z. z., ktorou sa ustanovuje paušálna suma trov konania o priestupkoch zaviazal na povinnosť zaplatiť trovy konania vo výške 16,- Eur. Žalobkyňa v podanej žalobe požiadala súd o odloženie vykonateľnosti rozhodnutia žalovaného č. 1100902/97496/2014/CI zo dňa 9. júna 2014. Žalobkyňa svoju žiadosť o odklad vykonateľnosti odôvodnila tým, že je matkou maloletého dieťaťa, a hoci je samostatne zárobkovo činná osoba, v súčasnosti nevykoná žiadnu činnosť, pretože je v 5. mesiaci tehotenstva a očakáva narodenie ďalšieho dieťaťa. Dodala, že nemá dostatok finančných prostriedkov na úhradu pokuty bez toho aby nedošlo k zhoršeniu jej sociálnej situácie. Podľa § 250c ods. 1 Občianskeho súdneho poriadku (ďalej len O.s.p.) žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Súd sa oboznámil s tvrdeniami žalobkyne a má za preukázané, že uhradenie uloženej pokuty spolu vo výške 3.016 Eur môže spôsobiť žalobkyni závažnú ujmu. Preto je dôvodné, aby sa napadnuté rozhodnutie žalovaného č. 1100902/97496/2014/CI zo dňa 9. júna 2014 stalo vykonateľným až po preskúmaní zákonnosti uvedeného rozhodnutia žalovaného. Z uvedených dôvodov súd rozhodol podľa § 250c ods. 1 O.s.p. tak, že odložil vykonateľnosť rozhodnutia žalovaného č. 1100902/97496/2014/CI zo dňa 9. júna 2014 až do právoplatného skončenia konania vedeného tunajším súdom pod sp. zn. 23S/144/2014. Poučenie: P o u č e n i e : Proti tomuto uzneseniu nie je prípustné odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2014:6014200970.3 (dáta aktuálne k 12. 11. 2026). Záväzné je znenie zverejnené súdom.




